Man sterf in ongeluk voor skoolDie motor se wrak. Foto: Verskaf ŉ Middeljarige man is Maandag in die vroeë oggendure in ŉ motorongeluk voor ŉ hoërskool in Heidelberg, Gauteng, dood. Kapt. Thivhulawi Tshilate, polisiewoordvoerder, het gesê die ongeluk het teen 01:00 op die R42-pad langs die weermag se gimnasium plaasgevind. “Die oorledene het in ŉ donkergrys BMW 318i gery. Hy het van die Bergsig-woonbuurt na Heidelberg gery toe hy om ŉ onbekende rede beheer oor die voertuig verloor het,” het Tshilate gesê. Die voertuig het verskeie kere gerol en Hoër Volkskool Heidelberg se palissade-heining getref. Die man is op die toneel dood verklaar. Hy was alleen in die voertuig. Die Heidelberg-polisie doen ŉ geregtelike doodsondersoek.